Պարեր տանիքին

**«Պարեր տանիքին»** (), 1985 թվականի խորհրդային երիտասարդական դրամա, որը նկարահանել է ռեժիսոր Վիկտոր Վոլկովը Արկադի Կրասիլշչիկովի սցենարով։ Ֆիլմը նկարահանվել է Մ. Գորկու անվան մանկապատանեկան ֆիլմերի կենտրոնական կինոստուդիայի առաջին ստեղծագործական միավորման կողմից 1985 թվականի մայիսից օգոստոս։ Ֆիլմը լայն վարձույթ է հանվել 1986 թվականի հոկտեմբերի 27-ին և կինոթատրոններում ցուցադրվել է խիստ կրճատված տեսքով։

2007 թվականին Մ. Գորկու անվան կինոստուդիան «Վիդեոսինթեզ» ընկերության հետ համատեղ թողարկել է ֆիլմը DVD  ֆորմատով՝  հավելելով «Ամեն ինչ ձեզ համար է» (, 1964) ֆիլմը։ Առաջին նկարահանված խորհրդային ֆիլմն է, որում ցուցադրվել է բրեյք դանսը։

## Սյուժե
Ութսունականների կեսերի դեռահասները, որոնք մեծանում են լիարժեք նյութական բարեկեցության պայմաններում և ապրում են իրենց ծնողների հաշվին։ Ֆիլմի հերոսը՝ ութերորդ դասարանի աշակերտ Վիկտորը բարեկեցիկ ընտանիքից է, ամառային արձակուրդներն անցկացնում է հասակակիցների հետ՝ թափառելով քաղաքի փողոցներում, հանգստանալով լճի ափին, հաճախելով  համերգների։ Տղայի գումարը չի հերիքում նորաձև հագուստի և ռոք երաժշտության ձայնագրման համար, օգնության համար նա սկսում է դիմել իր ծանոթ սպեկուլյանտ բարմենին, որն օգնում էր գումար հայթայթել։ Մի անգամ Վիկտորը հանդիպում է հաստոցաշինական գործարանի բանվոր Բորիս Պլետնյովին, որը հեղինակություն է դառնում տղայի համար և կարողանում է դեռահասին ապացուցել, որ այլ կյանք կա։ Պլետնյովը նրան տանում է իր գործարան և ցույց է տալիս, թե ինչպես են մարդիկ ազնիվ աշխատանքով գումար վաստակում։

## Դերերում

;Ֆիլմի նկարահանումներին մասնակցել են.
* Ռիգայի էստրադային-համերգային միավորման պարային համույթ (մենակատար և բալետմայստեր՝ Լայմա Վայկուլե)
* «Ռեցիտալ» գործիքային համույթ (գեղարվեստական ղեկավար՝ Ռուսլան Գորոբեց)
* «Պրավդա» հրատարակչության մշակույթի տան ստուդիայի (պարերի բեմադրիչ՝ Վալենտին Գնեուշև) բրեյք դանս պարողներ՝ Ֆեոդոր Դյատլով «Վեկտոր» խմբից, Դ. Գումբուրգ, Վիկտորյա Մեդվեդևա, Պավել Պիվովարով, Ա. Պոսվյանսկի, Պ. Օզերնիխ, Ա. Զուբով, Կ. Խոլֆա, Անդրեյ Ժուչկով։ Գնեուշևի խոսքով՝ ֆիլմի նկարահանումներին մասնակցել է «Պրավդա» մակույթի տանն առընթեր իր էստրադային-պարային կոլեկտիվից 30 մարդ։

## Նկարահանող խումբ
* Սցենարի հեղինակ՝ Արկադի Կրասիլշչիկով
* Բեմադրող ռեժիսոր՝ Վիկտոր Վոլկով
* Բեմադրող օպերատոր՝ Ալեքսանդր Մաչիլսկի
* Բեմադրող նկարիչ՝ Օլեգ Կրամարենկո
* Կոմպոզիտոր՝ Վլադիմիր Դավիդենկո
* Երգերի տեքստի հեղինակ՝ Վիկտոր Վոլկով, Վլադիմիր Կուզմին
* Հնչյունային օպերատոր՝ Օլգա Վագինա

## Երաժշտություն
* *«В лабиринтах любви»* – Վլադիմիր Կուզմին
* *«Ты найди меня»* – Լայմա Վայկուլե

## Քննադատություն
1985 թվականին «Սովետսկի էկրան» հանդեսի հուլիսյան համարում ռեժիսոր Վոլկովը բացահայտել է ֆիլմի վերնագրի գաղտնիքը. Վիկտորը արձակուրդներն անցկացնում է ոչ խելամտորեն, և «ժամանակ սպանելու» համար Նա նույնիսկ պարեր է կազմակերպում տանիքում։ Գործարանային տեսարանի նկարահանումները տեղի են ունեցել Մոսկվայի «Ստանկոագրեգատ» գործարանի արտադրամասում 1985 թվականի մայիսին։

1986 թվականին «Новые фильмы» ամսագրի նոյեմբերյան համարում նշել են, որ ռեժիսոր Վոլկովը կրկին անդրադարձել է է ժամանակակից երիտասարդության խնդիրներին, որոնք աճում են լիակատար նյութական բարեկեցության պայմաններում և պատրաստ չեն ինքնուրույն կյանքի։

1986 թվականին «Спутник кинозрителя» ամսագրի նոյեմբերյան համարում «Афиша» խորագրի ներքո հայտարարվել է, որ ֆիլմը խորհուրդ է տրվում 15 տարեկան դեռահասներին, որոնք դեռ չեն գտել իրենց տեղը կյանքում և լուրջ զրույցի կարիք ունեն։ Նշվել է նաև, որ ֆիլմը դուր կգա նաև բրեյք-դանսի, էլեկտրոնային երաժշտության և «Ռեցիտալ» անսամբլի սիրահարներին։

1987 թվականին «Մոլոդոյ բոլշևիկ» ամսագրում գրել են, որ ֆիլմը պատմում է բարձր դասարանցիների ընկերության մասին, որոնք ամառային արձակուրդների ժամանակ ժամանակակից տան տանիքին պարում են իրենց սիրելի բրեյքը, գնում պիկնիկների, միմյանցից ձայնագրում երգեր։

1988 թվականին «Ժամանակի շրջադարձի վրա։ ԽՄԿԿ XXVII համագումարը և ժամանակակից կինոյի արդի խնդիրները» () գրքում արվեստաբան Տատյանա Կուկարկինան կարծիք է հայտնել, որ ռեժիսոր Վոլկովին պարտադրվել է ֆիլմի սցենարը, որը «կոչված էր դեռահասներին խրախուսելու ընդունվել արհեստագործական ուսումնարան», որի արդյունքում առաջացել է «կեղծ ֆիլմ»։

«Խոսք կինոյի մասին։ Հոդվածներ, ակնարկներ, տարբեր տարիների դիմանկարներ» () գրքում նշվել է, որ 1985 թվականին Գորկու անվան կինոստուդիայի կողմից նկարահանված բոլոր 18 ֆիլմերից ԽՍՀՄ կինեմատոգրաֆիայի պետական կոմիտեն միայն մեկ «Պարեր տանիքին» ֆիլմն է դասել վճարման համար երրորդ խմբին։ Դա նշանակում է, որ ֆիլմը ճանաչվել է ամենավատը, սակայն, ըստ գրքի հեղինակ Լյուդմիլա Դոնեցի, այն ստուդիայի լավագույն ֆիլմն է։

2017 թվականին անգլիական «*The Calvert Journal*» ինտերնետ-պարբերականի խմբագիր Միխայիլ Ագաֆոնովը խորհրդային բի-մարտերի մասին հոդվածում հիշատակել է «Պարեր տանիքին» ֆիլմի մասին, որի բրեյք-դանսի տեսարանը խորհրդային հանդիսատեսի համար ծառայել է որպես ծանոթություն բոլորովին նոր պարային ժանրի հետ։

## Ծանոթագրություններ

## Արտաքին հղումներ
* «Պարեր տանիքին» ֆիլմը Մաքսիմ Գորկու անվան կինոստուդիայի կայքում
* «Պարեր տանիքին» ֆիլմը KM.RU կայքում

Կատեգորիա:1980-ականների ռուսերեն ֆիլմեր
Կատեգորիա:1985 ֆիլմեր
Կատեգորիա:Խորհրդային դրամա ֆիլմեր
Կատեգորիա:Խորհրդային ֆիլմեր
Կատեգորիա:Մաքսիմ Գորկու անվան կինոստուդիայի ֆիլմեր
Կատեգորիա:Ֆիլմեր, որոնց գործողությունները տեղի են ունենում Մոսկվայում